## Pravilnik o načinu uzimanja uzoraka biološkog materijala za analizu deoksiribonukleinske kiseline

### NN 107/1999 (18.10.1999.), Pravilnik o načinu uzimanja uzoraka biološkog materijala za analizu deoksiribonukleinske kiseline

# MINISTARSTVO ZDRAVSTVA

Na temelju članka 265. stavka 6. Zakona o kaznenom postupku
(»Narodne novine« broj 110/97 i 27/88 - ispravak) ministar
zdravstva donosi

## PRAVILNIK

### O NAČINU UZIMANJA UZORAKA BIOLOŠKOG MATERIJALA ZA ANALIZU DEOKSIRIBONUKLEINSKE KISELINE

Članak 1.

Ovim Pravilnikom određuje se način uzimanja uzoraka
biološkog materijala za potrebe analize deoksiribonukleinske
kiseline (u daljnjem tekstu: DNK), način pohrane, obrade
i čuvanja pribavljenih podataka te obavljanje nadzora.

Članak 2.

Za analizu DNK uzimaju se dostupni i uporabljivi uzorci biološkog
materijala i to:

1. uzorak krvi izuzimanjem u venilu s antikoagulansom ili ubodom
u jagodicu prsta na filter papir;

2. uzorak sline brisom usne šupljine sterilnom vatom ili
žvakanjem sterilne gaze;

3. čupanjem najmanje 15 vlasi ili dlaka s korijenom.

Članak 3.

Uzorke iz članka 2. ovoga Pravilnika uzima, u nazočnosti
ovlaštene službene osobe Ministarstva unutarnjih poslova,
doktor medicine ili drugi zdravstveni djelatnik zdravstvene ustanove
pod njegovim izravnim nadzorom.

Članak 4.

Uzorak biološkog materijala uzet od osobe za koju postoje
osnove sumnje da je počinila kazneno djelo označava
se pomoću barkoda.

Uzorak biološkog materijala uzet od osobe u svrhu utvrđivanja
njene istovjetnosti, od članova obitelji u svrhu utvrđivanja
istovjetnosti mrtvog tijela osobe te od dragovoljnih donora, označava
se imenom i prezimenom i njegovim JMBG.

Uzorak biološkog materijala mrtvog tijela osobe označava
se sukladno utvrđenim pravilima kriminalistike.

Uzorak iz stavka 1., 2. i 3. ovoga članka stavlja se u
omot koji se označava brojem, datumom i mjestom uzimanja
te imenom i prezimenom osoba iz članka 3. ovoga Pravilnika.

Članak 5.

Uzorci iz članka 4. stavka 1. ovoga Pravilnika pohranjuju
se u Ministarstvu unutarnjih poslova, Centru za kriminalistička
vještačenja »Ivan Vučetić«.

Uzorci biološkog materijala iz članka 4. stavka 2.
i 3. ovoga Pravilnika pohranjuju se u ustanovi koja je obavila
analizu DNK.

Članak 6.

Podaci dobiveni analizom DNK uzoraka biološkog materijala
iz članka 4. stavka 1. ovoga Pravilnika pohranjuju se u
evidenciji DNK osumnjičenih i osuđenih osoba i smatraju
se službenom tajnom.

Podaci dobiveni analizom DNK uzoraka biološkog materijala
iz članka 4. stavka 2. i 3. ovoga Pravilnika pohranjuju
se u evidenciji DNK laboratorija ustanove koja je analizu obavila,
a mogu se koristiti za znanstvena istraživanja i statistička
praćenja.

Iznimno od stavka 2. ovoga članka te članka 5. stavka
2. ovoga Pravilnika, uzorak biološkog materijala i podatak
dobiven analizom DNK koji ne koriste svrsi utvrđenoj člankom
4. stavkom 2. i 3. ovoga Pravilnika, moraju se uništiti.

Članak 7.

Analiza DNK uzoraka biološkog materijala obavlja se sukladno
tehnološkim postupcima koji su utvrđeni međunarodnim
standardima prihvaćenim u Republici Hrvatskoj.

Članak 8.

Uzorci biološkog materijala i rezultati analize DNK uzoraka
mogu se dostaviti inozemnim policijskim tijelima u svrhu utvrđivanja
istovjetnosti nestale osobe ili mrtvog tijela nepoznate osobe,
sukladno odredbama Statuta Interpola, a u druge svrhe sukladno
odredbama međunarodnih ugovora o pružanju međunarodne
pravne pomoći.

Podaci sadržani u evidenciji iz članka 6. stavka 1.
ovoga Pravilnika dostavljaju se inozemnim policijskim tijelima
obilježeni samo brojčanim i slovnim oznakama alela
odnosno lokusa.

Članak 9.

Analiza DNK uzoraka obavlja se pod nadzorom Povjerenstva koje
imenuje ministar zdravstva.

Članak 10.

Evidenciju DNK osumnjičenih i osuđenih osoba vodi Ministarstvo
unutarnjih poslova.

Članak 11.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-01/99-01/104
Urbroj: 534-02-03-99-01
Zagreb, 8. listopada 1999.

Ministar
**prof. dr. sc. Željko Reiner,** v. r.

Pravilnik, NN 107/1999-1772